Suvestinė redakcija nuo 2025-02-20

Sprendimas paskelbtas: TAR 2017-04-26, i. k. 2017-06956

KAUNO MIESTO SAVIVALDYBĖS TARYBA

SPRENDIMAS

DĖL KAUNO MIESTO SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠO PATVIRTINIMO

2017 m. balandžio 25 d. Nr. T-218

Kaunas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 31 punktu ir 18 straipsnio 1 dalimi, Lietuvos Respublikos paramos būstui įsigyti ar išsinuomoti įstatymo 4 straipsnio 5 dalies 3 punktu ir Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 8 dalimi, Kauno miesto savivaldybės taryba n u s p r e n d ž i a:

1. Patvirtinti Kauno miesto savivaldybės būsto ir socialinio būsto nuomos tvarkos aprašą (pridedama).

2. Pripažinti netekusiu galios Kauno miesto savivaldybės tarybos 2015 m. rugsėjo 29 d. sprendimą Nr. T-550 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“.

Savivaldybės mero pavaduotojas,

pavaduojantis savivaldybės merą	Povilas Mačiulis

PATVIRTINTA

Kauno miesto savivaldybės tarybos

2017 m. balandžio 25 d.

sprendimu Nr. T-218

(Kauno miesto savivaldybės tarybos

2020 m. liepos 21 d.

sprendimo Nr. T-347

redakcija)

KAUNO MIESTO SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠAS

I SKYRIUS

BENDROSIOS NUOSTATOS

1. Kauno miesto savivaldybės būsto ir socialinio būsto nuomos tvarkos aprašas (toliau – Aprašas) reglamentuoja Kauno miesto savivaldybei (toliau – Savivaldybė) nuosavybės teise priklausančių gyvenamųjų patalpų nuomos tvarką ir sąlygas.

2. Aprašas privalomas šeimoms ir asmenims, turintiems teisę į paramą būstui išsinuomoti, ir Savivaldybės institucijoms.

3. Aprašas parengtas vadovaujantis Lietuvos Respublikos civiliniu kodeksu, Lietuvos Respublikos paramos būstui įsigyti ar išsinuomoti įstatymu (toliau – Įstatymas), Prašymų suteikti paramą būstui įsigyti ar išsinuomoti nagrinėjimo tvarkos aprašu (toliau – Ministerijos aprašas), patvirtintu Lietuvos Respublikos socialinės apsaugos ir darbo ministro 2015 m. balandžio 10 d. įsakymu Nr. A1-195 „Dėl Prašymų suteikti paramą būstui įsigyti ar išsinuomoti nagrinėjimo tvarkos aprašo patvirtinimo“, ir kitais teisės aktais.

4. Apraše vartojamos sąvokos:

4.1. Bendrabučio gyvenamoji patalpa – Savivaldybės būstas su bendrojo naudojimo patalpomis, esantis pastatuose, kurie Lietuvos Respublikos nekilnojamojo turto registre yra įregistruoti kaip bendrabučiai ar gyvenamosios patalpos (kambariai su bendrojo naudojimo patalpomis) ir (ar) jų pagrindinė naudojimo paskirtis nustatyta kaip gyvenamoji (įvairioms socialinėms grupėms), kurie pagal Įstatymo 14 straipsnio 1 dalies 4 punktą ir Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu yra nuomojami Apraše nustatyta tvarka.

4.11. Komisija – Savivaldybės administracijos direktoriaus įsakymu sudaryta komisija, kuri teikia siūlymus dėl socialinio būsto ir bendrabučio gyvenamųjų patalpų terminuotų nuomos sutarčių pratęsimo ar nepratęsimo ir, esant poreikiui, iškeldinimo iš Savivaldybei nuosavybės teise priklausančių gyvenamųjų patalpų, jei nuomininkai turi skolų už buto nuomą, komunalines paslaugas ar kitaip pažeidžia nuomos sutarties sąlygas (toliau – Komisija).

Papildyta papunkčiu:

Nr. T-167, 2021-04-20, paskelbta TAR 2021-04-21, i. k. 2021-08234

Papunkčio pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

4.2. Nekilnojamojo turto valdymo padalinys – Savivaldybės administracijos padalinys, kuriam pagal veiklos nuostatus pavesta užtikrinti Savivaldybės gyvenamųjų patalpų valdymą ir nuomos administravimą.

4.3. Savivaldybės būsto apžiūros organizatorius – juridinis asmuo, teikiantis Savivaldybės gyvenamųjų patalpų nuomos administravimo paslaugas.

4.4. Socialinio būsto paramos teikimo procedūrų vykdytojas – Savivaldybės administracijos padalinys, kuriam pagal veiklos nuostatus pavesta nustatyti asmenų ir šeimų teisę į paramą būstui įsigyti ar išsinuomoti.

4.5. Socialinių paslaugų organizatorius Savivaldybės būsto ir socialinio būsto nuomai – Savivaldybės administracijos padalinys, kuriam pagal veiklos nuostatus pavesta organizuoti socialines paslaugas asmenims.

4.6. Socialinių paslaugų poreikio vertintojas – nestacionarių socialinių paslaugų biudžetinė įstaiga, kuriai pagal veiklos nuostatus pavesta organizuoti socialinį darbą seniūnijoje (vertinti asmens ir šeimos poreikį socialinei paramai ir socialinėms paslaugoms gauti).

4.7. Kitos Apraše vartojamos sąvokos suprantamos taip, kaip jos yra apibrėžtos Įstatyme.

II SKYRIUS

TEISĖS Į PARAMĄ SOCIALINIAM BŪSTUI IŠSINUOMOTI NUSTATYMO TVARKA

5. Teisę į paramą socialiniam būstui išsinuomoti turi asmenys ir šeimos, atitinkantys Įstatymo 9 straipsnyje nurodytus reikalavimus. Asmenys ir šeimos, su kuriais Savivaldybės ar socialinio būsto nuomos sutartis nutraukta jiems pažeidus būsto nuomos sutarties sąlygas (dėl sutartyje nustatytų nuomos mokesčio ir (ar) mokesčių už komunalines ir kitas su turtu susijusias paslaugas nemokėjimo), teisę į socialinio būsto nuomą įgyja pašalinę būsto nuomos sutarties nutraukimo priežastis.

Punkto pakeitimai:

Nr. T-620, 2024-07-09, paskelbta TAR 2024-07-09, i. k. 2024-12776

6. Dėl paramos būstui išsinuomoti asmenys (kai kreipiasi šeima – vienas iš pilnamečių šeimos narių), kurie deklaruoja gyvenamąją vietą Kauno mieste ar yra įtraukti į gyvenamosios vietos nedeklaravusių asmenų apskaitą Kauno mieste, kreipiasi į socialinio būsto paramos teikimo procedūrų vykdytoją.

7. Kreipdamiesi dėl įrašymo į Asmenų ir šeimų, turinčių teisę į socialinio būsto nuomą, sąrašą (toliau – Sąrašas) asmenys ir šeimos socialinio būsto paramos teikimo procedūrų vykdytojui pateikia prašymą suteikti paramą būstui išsinuomoti (įrašyti į Sąrašą) ir užpildytą Ministerijos aprašo 6 priedą. Kartu su prašymu pateikia sąlygoms, nuo kurių priklauso teisė į paramą būstui išsinuomoti, nustatyti reikalingus dokumentus:

7.1. asmens tapatybę patvirtinantį dokumentą (jeigu prašymą teikia įstatymų nustatyta tvarka įgaliotas atstovas, jis pateikia atstovavimą patvirtinantį dokumentą ir savo asmens tapatybę patvirtinantį dokumentą);

7.2. metinę gyventojo (šeimos) turto deklaraciją (FR0001 su priedu FR0001P) už kalendorinius metus;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

7.3. valstybės įmonės Registrų centro Nekilnojamojo turto registro centrinio duomenų banko išrašą apie nuosavybės teise turimą ir (ar) turėtą būstą;

7.4. Neteko galios nuo 2022-07-20

Papunkčio naikinimas:

Nr. T-394, 2022-07-19, paskelbta TAR 2022-07-19, i. k. 2022-15812

7.5. pažymą iš gydymo įstaigos, patvirtinančią, kad asmuo ar šeimos narys serga lėtinės ligos, įrašytos į Lietuvos Respublikos Vyriausybės ar jos įgaliotos institucijos patvirtintą sąrašą, sunkia forma;

7.6. likusio be tėvų globos asmens statusą patvirtinančių dokumentų kopijas:

7.6.1. Savivaldybės vykdomosios institucijos sprendimą dėl laikinosios globos (rūpybos) nustatymo;

Papunkčio pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

7.6.2. įsiteisėjusį teismo sprendimą dėl nuolatinės globos (rūpybos) nustatymo.

7.6.3. Neteko galios nuo 2022-07-20

Papunkčio naikinimas:

Nr. T-394, 2022-07-19, paskelbta TAR 2022-07-19, i. k. 2022-15812

71. Kreipdamiesi dėl įrašymo į Sąrašą asmenys ir šeimos, su kuriais Savivaldybės būsto nuomos sutartis ar socialinio būsto nuomos sutartis buvo nutraukta jiems pažeidus nuomos sutarties sąlygas (dėl sutartyje nustatytų nuomos mokesčio ir (ar) mokesčių už komunalines ir kitas su turtu susijusias paslaugas nemokėjimo), Socialinio būsto paramos teikimo procedūrų vykdytojui pateikia sąlygoms, nuo kurių priklauso teisė į paramą būstui išsinuomoti, nustatyti reikalingus dokumentus, nurodytus 7 punkte, ir įrodymus, kad pašalino būsto nuomos sutarties nutraukimo priežastis – sumokėjo skolą už būsto nuomą ir (ar) skolas už komunalines ir kitas su turtu susijusias paslaugas.

Papildyta punktu:

Nr. T-620, 2024-07-09, paskelbta TAR 2024-07-09, i. k. 2024-12776

8. Jeigu dokumentus, kurių reikia nustatant teisę į socialinio būsto nuomą, socialinio būsto paramos teikimo procedūrų vykdytojas pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, asmenims šių dokumentų pateikti nereikia.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

9. Socialinio būsto paramos teikimo procedūrų vykdytojas prašymą užregistruoja prašymo pateikimo dieną ir pateikusiam asmeniui įteikia informacinį lapelį. Jei kartu su prašymu pateikiami ne visi reikiami dokumentai, asmuo trūkstamus dokumentus turi pateikti per mėnesį nuo prašymo pateikimo dienos.

10. Jei nagrinėjant prašymą nustatomi prašymo ar papildomų dokumentų trūkumai, socialinio būsto paramos teikimo procedūrų vykdytojas per 5 darbo dienas prašyme nurodytu būdu informuoja asmenį apie nustatytus prašymo ar papildomų dokumentų trūkumus ir nurodo mėnesio terminą nuo informavimo dienos jiems pašalinti.

11. Jei asmuo per Aprašo 9 ar 10 punkte nustatytą terminą pašalina nurodytus prašymo ar papildomų dokumentų trūkumus, prašymo nagrinėjimo terminai pradedami skaičiuoti nuo trūkumų pašalinimo dienos. Trūkumų nepašalinus laiku, socialinio būsto paramos teikimo procedūrų vykdytojas per 5 darbo dienas priima sprendimą neteikti paramos būstui išsinuomoti ir asmeniui grąžinami jo pateiktų dokumentų originalai.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

12. Socialinio būsto paramos teikimo procedūrų vykdytojas, užregistravęs asmens prašymą, jei yra poreikis, raštu arba elektroniniu paštu kreipiasi į socialinių paslaugų poreikio vertintoją dėl asmens (šeimos) gyvenimo sąlygų patikrinimo ir buities akto surašymo. Socialinių paslaugų poreikio vertintojas užpildo teisės aktų patvirtintą buities ir gyvenimo sąlygų patikrinimo aktą ir socialinio būsto paramos teikimo procedūrų vykdytojui pateikia išvadas ir rekomendacijas.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

13. Jei socialinių paslaugų poreikio vertintojas, pildydamas buities ir gyvenimo sąlygų patikrinimo aktą, nustato poreikį asmeniui (šeimai) gauti (siūlyti) socialines paslaugas, jis taip pat užpildo teisės aktų patvirtintą asmens (šeimos) socialinių paslaugų poreikio vertinimo formą (toliau – asmens (šeimos) socialinių paslaugų poreikio vertinimo forma). Užpildytą asmens (šeimos) socialinių paslaugų poreikio vertinimo formą socialinių paslaugų poreikio vertintojas pateikia socialinių paslaugų organizatoriui Savivaldybės būsto ir socialinio būsto nuomai, kuris organizuoja asmeniui (šeimai) socialinių paslaugų teikimą.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

14. Socialinio būsto paramos teikimo procedūrų vykdytojas, išnagrinėjęs gautą prašymą ir pateiktus dokumentus ir nustatęs asmens teisę į socialinio būsto nuomą, per 30 kalendorinių dienų nuo prašymo ir visų reikalingų dokumentų gavimo dienos įrašo asmenį į Sąrašą Socialinės paramos šeimai informacinėje sistemoje (SPIS) arba pateikia motyvuotą atsisakymą įrašyti į Sąrašą.

15. Sąrašas sudaromas pagal prašymo socialinio būsto paramos teikimo procedūrų vykdytojo užregistravimo datą ir laiką. Šis sąrašas tvarkomas Savivaldybės administracijos direktoriaus nustatyta tvarka. Asmenys ir šeimos, įrašyti į šioje dalyje nurodytą sąrašą, skirstomi į šias grupes:

15.1. jaunų šeimų;

15.2. šeimų, auginančių tris ar daugiau vaikų ir (ar) vaikų, kuriems nustatyta nuolatinė globa (rūpyba);

15.3. likusių be tėvų globos asmenų ir jų šeimų. Šią grupę sudaro iki 36 metų buvę likę be tėvų globos asmenys ar jų šeimos, taip pat likę be tėvų globos asmenys, kurie yra ne jaunesni kaip 16 metų, jų atstovams pagal įstatymą (rūpintojams) pateikus prašymą, tačiau socialinio būsto nuoma jiems siūloma tik įgijus visišką civilinį veiksnumą, jeigu jie atitinka šio įstatymo 9 straipsnio 1 dalyje nurodytus reikalavimus;

15.4. neįgaliųjų, asmenų, sergančių lėtinių ligų, įrašytų į Vyriausybės ar jos įgaliotos institucijos patvirtintą sąrašą, sunkiomis formomis, ir šeimų, kuriose yra tokių asmenų;

15.5. socialinio būsto nuomininkų, turinčių teisę į socialinio būsto sąlygų pagerinimą;

15.6. bendroji. Šią grupę sudaro visi asmenys ir šeimos, nepatenkantys į 15.1–15.5 papunkčiuose nurodytas grupes.

16. Sąrašą savo įsakymu tvirtina Savivaldybės administracijos direktorius 2 kartus per metus – iki liepos 31 dienos ir iki gruodžio 31 dienos.

17. Prieš pateikiant pasiūlymus asmenims (šeimoms) išsinuomoti socialinį būstą, jei yra poreikis, socialinio būsto paramos teikimo procedūrų vykdytojas raštu arba elektroniniu paštu kreipiasi į socialinių paslaugų poreikio vertintoją dėl asmens (šeimos) socialinių paslaugų poreikio vertinimo. Socialinių paslaugų poreikio vertintojas užpildo asmens (šeimos) socialinių paslaugų poreikio vertinimo formą ir socialinio būsto paramos teikimo procedūrų vykdytojui pateikia išvadas ir rekomendacijas.

18. Raštiški pasiūlymai išsinuomoti socialinį būstą laikantis eiliškumo pateikiami per 30 kalendorinių dienų nuo informacijos apie laisvus būstus gavimo dienos Socialinės paramos šeimai informacinėje sistemoje (SPIS) šeimoms ir asmenims, įrašytiems į Sąrašą, atsižvelgiant į Įstatymo 15 straipsnio nuostatas dėl naudingojo ploto ir asmenų skaičių šeimoje. Pasiūlymai nuomoti socialinį būstą siunčiami registruota pašto siunta pagal pareiškėjo deklaruotą gyvenamąją vietą ar jo prašyme nurodytą faktinę gyvenamąją vietą arba įteikiami pasirašytinai.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

19. Asmenims ir šeimoms siūlomi išsinuomoti laisvi socialiniai būstai, atitinkantys statybos ir specialiųjų normų (gaisrinės saugos, higienos, sveikatos ir aplinkos), kitų teisės aktų nustatytus reikalavimus, atsižvelgiant į jų prašyme nurodytus būsto reikalavimus, susijusius su vietove, kurioje yra socialinis būstas, ar namo, kuriame yra socialinis būstas, aukštu.

20. Jei Savivaldybės socialinio būsto naudingasis plotas yra didesnis negu Įstatymo 15 straipsnyje nurodytas šio ploto normatyvas, tenkantis asmeniui ir šeimai, esančiam Sąraše, būstas siūlomas išsinuomoti kitai šeimai ar asmeniui, kurio eilės numeris yra paskesnis, su sąlyga, kad tuščio siūlomo išsinuomoti būsto naudingasis plotas atitinka šeimos narių skaičiui tenkantį naudingojo ploto normatyvą.

21. Būstas, pritaikytas judėjimo ar apsitarnavimo funkcijų sutrikimų turintiems neįgaliems asmenims, Savivaldybės būsto ir socialinio būsto fondo gyvenamuosiuose namuose siūlomas asmenims, turintiems minėtą negalią, praleidžiant kitokio pobūdžio negalią turinčius asmenis ir sveikus asmenis.

22. Asmenys ir šeimos, kuriems yra pateiktas pasiūlymas išsinuomoti socialinį būstą, privalo per 10 darbo dienų nuo pranešimo pateikimo dienos kreiptis į Socialinio būsto paramos teikimo procedūrų vykdytoją ir raštu išreikšti savo pageidavimą arba motyvuotą atsisakymą išsinuomoti siūlomą būstą.

23. Antras pasiūlymas išsinuomoti socialinį būstą be svarbių priežasčių (sveikatos priežiūros įstaigos nustatyta ilgalaikė liga, nelaimingas atsitikimas, šeimos narių ar artimų giminaičių mirtis arba staiga susidariusi pavojinga jų gyvybei būklė) pirmame pasiūlyme nurodytais terminais raštu neišreiškusiems sutikimo arba nesutikimo nuomotis siūlomą socialinį būstą asmenims ar šeimoms pateikiamas ne anksčiau kaip po 10 darbo dienų nuo pirmo pasiūlymo pateikimo dienos. Jei asmuo ar šeima be svarbių priežasčių du kartus neatvyksta pas Socialinio būsto paramos teikimo procedūrų vykdytoją dėl socialinio būsto nuomos ir raštu neišreiškia sutikimo ar nesutikimo nuomotis siūlomą socialinį būstą arba asmuo ar šeima be svarbių priežasčių du kartus neatvyksta pas Socialinio būsto paramos teikimo procedūrų vykdytoją dėl socialinio būsto nuomos ir raštu neišreiškia sutikimo ar nesutikimo nuomotis siūlomą socialinį būstą, atitinkantį jų prašyme nurodytus socialinio būsto reikalavimus, susijusius su vietove, kurioje yra socialinis būstas, ar namo, kuriame yra socialinis būstas, aukštu, išbraukiami iš Sąrašo.

24. Socialinio būsto paramos teikimo procedūrų vykdytojas asmenis ir šeimas supažindina su siūlomo išsinuomoti socialinį būstą apibūdinančiais duomenimis (adresas, bendrasis ir naudingas plotas, kambarių skaičius, patalpų planas ir kiti nekilnojamojo turto kadastro duomenys, būsto patalpų nuotraukos, nuomos mokesčio dydis ir kt.) gaunamais iš valstybės ir (ar) savivaldybių institucijų, įstaigų, įmonių informacinių sistemų ar registrų.

25. Asmenims ir šeimoms sutikus išsinuomoti socialinį būstą, pasirašius socialinio būsto nuomos sutartį ir įvykdžius 44 punkte numatytus reikalavimus, Nekilnojamojo turto valdymo padalinys socialinį būstą perduoda pagal socialinio būsto perdavimo ir priėmimo aktą.

26. Asmenys ir šeimos iš Sąrašo išbraukiami Įstatymo 16 straipsnio 4 dalyje nustatyta tvarka. Apie sprendimą išbraukti iš Sąrašo asmenys ir šeimos raštu informuojami per 10 darbo dienų nuo sprendimo priėmimo dienos pagal paskutinę žinomą pareiškėjo gyvenamąją vietą.

27. Šeimos, įrašytos į Sąrašą, ištuokos atveju vienam iš sutuoktinių pateikus prašymą patikslinti šeimos duomenis, kitas sutuoktinis turi teisę būti įrašytas į Sąrašą pagal pirminę prašymo, pagal kurį šeima buvo įrašyta į Sąrašą, pateikimo datą ne vėliau kaip per 6 mėnesius nuo santuokos nutraukimo dienos.

28. Socialinis būstas asmenims ir šeimoms nuomojamas vadovaujantis Įstatymu, laikantis eiliškumo, įvertinus buvimo Sąraše laikotarpį.

29. Neteko galios nuo 2022-07-20

Punkto naikinimas:

Nr. T-394, 2022-07-19, paskelbta TAR 2022-07-19, i. k. 2022-15812

III SKYRIUS

SAVIVALDYBĖS BŪSTO NUOMA ASMENIMS IR ŠEIMOMS, NEĮRAŠYTIEMS Į ASMENŲ IR ŠEIMŲ, TURINČIŲ TEISĘ Į SOCIALINIO BŪSTO NUOMĄ, SĄRAŠUS

30. Socialinis būstas gali būti išnuomojamas ir neįrašytiems į Asmenų ir šeimų, turinčių teisę į socialinio būsto nuomą, sąrašą asmenims ir šeimoms (toliau – neįrašyti į Sąrašą asmenys), atitinkantiems Įstatymo 9 straipsnio 1 dalies 1 punkte nurodytus reikalavimus, jeigu šie asmenys ar šeimos Lietuvos Respublikos teritorijoje nuosavybės teise neturi kito būsto ir jeigu su jais per 6 mėnesius iki kreipimosi dėl paramos būstui išsinuomoti dienos nebuvo nutraukta socialinio būsto nuomos sutartis dėl jos sąlygų pažeidimo Įstatymo 20 straipsnio 5 dalies 5–7 punktuose numatytais atvejais:

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

30.1. netekusiems vienintelio Lietuvos Respublikos teritorijoje nuosavybės teise turėto būsto dėl gaisrų, potvynių, stiprių vėjų ar kitų nuo žmogaus valios nepriklausančių aplinkybių. Šiuo atveju į socialinio būsto paramos teikimo procedūrų vykdytoją asmuo ar šeima Įstatymo 7 straipsnyje nustatyta tvarka privalo kreiptis ne vėliau kaip per vienerius metus nuo nurodytų aplinkybių atsiradimo dienos. Vertinant asmens (šeimos) metinės gyventojo (šeimos) turto deklaracijos duomenis, į turto vertę neįskaitoma netekto būsto vertė;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-144, 2025-02-18, paskelbta TAR 2025-02-19, i. k. 2025-02579

30.2. asmenims, kuriems yra nustatytas 0–25 procentų darbingumo lygis;

30.3. šeimoms, auginančioms penkis ar daugiau vaikų ar (ir) vaikų, kuriems nustatyta nuolatinė globa (rūpyba);

30.4. šeimoms, kurioms vienu kartu gimsta trys ar daugiau vaikų;

30.5. šeimoms, kuriose abiem sutuoktiniams yra nustatytas 0–25 procentų darbingumo lygis ir kurios augina vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba);

30.6. neįgaliesiems, vieniems auginantiems vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba);

30.7. šeimoms, auginančioms vaikus ar (ir) vaikus, kuriems nustatyta nuolatinė globa (rūpyba), kai ne mažiau kaip dviem iš jų yra nustatytas sunkus neįgalumo lygis;

30.8. šeimoms, kuriose ne mažiau kaip dviem šeimos nariams nustatytas 0–25 procentų darbingumo lygis ir (ar) didelių specialiųjų poreikių lygis, kai šeimos nariai yra sukakę senatvės pensijos amžių;

30.9. senatvės pensijos amžių sukakusiems asmenims, kuriems yra nustatytas didelių specialiųjų poreikių lygis;

30.10. likusiems be tėvų globos asmenims, palikusiems socialinės globos, grupinio gyvenimo ir (ar) savarankiško gyvenimo namus per pastaruosius 5 metus iki prašymo suteikti paramą būstui išsinuomoti pateikimo dienos;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

30.11. šeimoms, kuriose motina arba tėvas, globėjas (rūpintojas) vieni augina tris ar daugiau vaikų ar (ir) vaikų, kuriems nustatyta nuolatinė globa (rūpyba).

Papildyta papunkčiu:

Nr. T-394, 2022-07-19, paskelbta TAR 2022-07-19, i. k. 2022-15812

31. Šeimos ir asmenys, nurodyti 30 punkte, socialinio būsto paramos teikimo procedūrų vykdytojui atitinkamai pateikia:

31.1. prašymą suteikti paramą būstui išsinuomoti (išnuomoti socialinį būstą asmenims ir šeimoms, neįrašytiems į Sąrašą);

31.2. metinę gyventojo (šeimos) turto deklaraciją (FR0001 su priedu FR0001P) už kalendorinius metus;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

31.3. VĮ Registrų centro Nekilnojamojo turto registro centrinio duomenų banko išrašą apie nuosavybės teise turimą ir (ar) turėtą būstą;

31.4. dokumentus, patvirtinančius, kad motina arba tėvas, globėjas (rūpintojas) faktiškai vieni augina vaiką (-us) ir (ar) vaiką (-us), kuriam (-iems) nustatyta nuolatinė globa (rūpyba):

31.4.1. vieno iš tėvų, vieno iš globėjų (rūpintojų) mirties faktą patvirtinančius dokumentus (pavyzdžiui, mirties liudijimą ar išrašą iš Lietuvos Respublikos gyventojų registro);

31.4.2. įsiteisėjusį teismo sprendimą (-us) dėl:

31.4.2.1. santuokos nutraukimo ir (ar) vaiko gyvenamosios vietos nustatymo ir (ar) vaiko išlaikymo priteisimo;

31.4.2.2. vienam iš tėvų neterminuotai apribotos tėvų valdžios;

31.4.2.3. vieno iš tėvų pripažinimo neveiksniu;

31.4.2.4. vaiko (-ų) išlaikymo sutarties patvirtinimo;

31.4.2.5. vaiko (-ų) gyvenamosios vietos nustatymo ir (ar) išlaikymo priteisimo, jei vaikas (-ai) gimė nesusituokusiems asmenims, o vaiko (-ų) gimimo įraše nurodyti abu tėvai;

31.4.2.6. vieno iš tėvų pripažinimo dingusiu be žinios;

31.4.3. įsiteisėjusį teismo nuosprendį, kuriuo vienam iš tėvų paskirta su laisvės atėmimu susijusi bausmė;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

31.5. pažymą apie gaisro metu sudegusį būstą ar kitus dokumentus, įrodančius teisę į būsto nuomą dėl būsto praradimo potvynio, stiprių vėjų ar kitų nuo žmogaus valios nepriklausančių aplinkybių;

31.6. įsiteisėjusį teismo sprendimą dėl nuolatinės globos (rūpybos) nustatymo;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

31.7. atstovavimą patvirtinantį dokumentą (įgaliojimą, atstovavimo sutartį);

Papildyta papunkčiu:

Nr. T-394, 2022-07-19, paskelbta TAR 2022-07-19, i. k. 2022-15812

31.8. prireikus – kitus dokumentus, būtinus teisei į socialinio būsto nuomą įrodyti. Jeigu dokumentus, kurių reikia nustatant asmens teisę į socialinio būsto nuomą, socialinio būsto paramos teikimo procedūrų vykdytojas pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, asmenims šių dokumentų pateikti nereikia.

Papildyta papunkčiu:

Nr. T-394, 2022-07-19, paskelbta TAR 2022-07-19, i. k. 2022-15812

32. Asmenims (šeimoms), nurodytiems Aprašo 30 punkte, Savivaldybės būstas siūlomas išsinuomoti socialinio būsto nuomos sąlygomis, atsižvelgiant į neįrašytų į Sąrašą asmenų pateiktų prašymų užregistravimo datą. Kitais Aprašo 30 punkte nenumatytais atvejais socialinis būstas asmenims ir šeimoms nuomojamas laikantis eiliškumo, įvertinus buvimo Sąraše laikotarpį.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

321. Socialinio būsto paramos teikimo procedūrų vykdytojas, užregistravęs asmens ar šeimos, nurodytos Aprašo 30.2–30.11 papunkčiuose, prašymą, tais atvejais, kai įvertinus prašyme pareiškėjo pateiktą informaciją kyla pagrįstos abejonės, kad yra pateikti galimai neteisingi duomenys, raštu arba elektroniniu paštu kreipiasi į socialinių paslaugų poreikio vertintoją dėl asmens (šeimos) gyvenimo sąlygų patikrinimo ir buities akto surašymo.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

33. Aprašo 30.1 papunktyje nurodytiems asmenims ir šeimoms, netekusiems vienintelio Lietuvos Respublikos teritorijoje nuosavybės teise jiems priklausančio turėto būsto dėl gaisrų, potvynių, stiprių vėjų ar dėl kitų nuo žmogaus valios nepriklausančių aplinkybių, Savivaldybės būstas socialinio būsto nuomos sąlygomis išnuomojamas vieniems metams. Pasibaigus sutarties terminui su nuomininku, tinkamai vykdžiusiu sutarties sąlygas, atsižvelgus į Komisijos siūlymą, nuomos sutartis Savivaldybės vykdomosios institucijos sprendimu gali būti pratęsiama ne ilgiau kaip vieniems metams.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-258, 2023-05-23, paskelbta TAR 2023-05-24, i. k. 2023-09775

34. Asmenims ir šeimoms, nurodytiems Aprašo 30.2–30.11 papunkčiuose, Savivaldybės būstas socialinio būsto nuomos sąlygomis išnuomojamas Savivaldybės vykdomosios institucijos sprendimu ne ilgiau kaip trejiems metams. Pasibaigus nuomos sutarties terminui, sutartis gali būti pratęsiama 39 punkte nustatyta tvarka.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-258, 2023-05-23, paskelbta TAR 2023-05-24, i. k. 2023-09775

35. Jei asmenys ir šeimos, nurodyti 30 punkte, be svarbių priežasčių du kartus atsisako nuomotis pasiūlytą Savivaldybės būstą, asmeniui ir šeimai kitas būstas Aprašo 30 punkte nustatytomis sąlygomis nebesiūlomas.

36. Informacija apie Aprašo 30 punkte nurodytiems asmenims ir šeimoms išnuomotus būstus viešai skelbiama Savivaldybės interneto svetainėje vieną kartą ketvirtyje.

IV SKYRIUS

SAVIVALDYBĖS BŪSTO IR SOCIALINIO BŪSTO NUOMOS, KEITIMOSI ŠIUO BŪSTU TVARKA

37. Socialinis būstas Savivaldybės vykdomosios institucijos sprendimu išnuomojamas trejiems metams. Savivaldybės vykdomosios institucijos sprendimą dėl socialinio būsto nuomos rengia socialinio būsto paramos teikimo procedūrų vykdytojas. Vadovaujantis Savivaldybės vykdomosios institucijos sprendimu sudaroma socialinio būsto nuomos sutartis, jos projekto rengimą organizuoja Nekilnojamojo turto valdymo padalinys.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

371. Socialinių paslaugų organizatorius Savivaldybės būsto ir socialinio būsto nuomai apsilanko nuomojamose gyvenamosiose patalpose ne rečiau kaip 2 kartus per metus, planuoja ir organizuoja socialines paslaugas nuomininkams, siekdamas skatinti asmenų ir šeimų socialinį ir ekonominį aktyvumą, integraciją į darbo rinką ir savarankiškumą pagal jų poreikius ir galimybes.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

38. Socialinių paslaugų organizatorius Savivaldybės būsto ir socialinio būsto nuomai, gavęs iš Nekilnojamojo turto valdymo padalinio informaciją apie asmens turimą skolą už Savivaldybės ar socialinio būsto gyvenamųjų patalpų, kuriose gyvena, nuomą, komunalines ir kitas paslaugas, kai skola viršija 3 mėnesių nustatytą mokesčio dydį, kreipiasi į Socialinių paslaugų poreikio vertintoją dėl asmens (šeimos) socialinių paslaugų poreikio vertinimo. Įvertinus socialinių paslaugų poreikį, asmeniui pradedamos teikti socialinės paslaugos ar kita pagalba. Socialinių paslaugų ir kitos pagalbos teikėjas po 3 mėn. darbo su asmeniu Nekilnojamojo turto valdymo padaliniui teikia išvadą, rekomendaciją ar siūlymus dėl tolesnio darbo su asmeniu ir nurodo, kokie veiksmai buvo padaryti dėl skolos mažinimo. Jei Socialinių paslaugų ir kt. pagalbos teikėjas pateiktoje išvadoje nurodo, kad asmuo nepadengia skolos už Savivaldybės ar socialinio būsto gyvenamųjų patalpų, kuriose gyvena, nuomą, komunalines ir kitas paslaugas ar nevykdo skolos grąžinimo grafiko, atsisako pagalbos, nebendradarbiauja, Nekilnojamojo turto valdymo padalinys pradeda nuomos sutarties nutraukimo ir asmens keldinimo iš nuomojamo būsto procedūras.

Punkto pakeitimai:

Nr. T-620, 2024-07-09, paskelbta TAR 2024-07-09, i. k. 2024-12776

39. Terminuota socialinio būsto nuomos sutartis gali būti pratęsiama nuomininko pageidavimu, bet pratęsimo terminas negali būti ilgesnis kaip 3 metai, išskyrus atvejus, kai sutartį atnaujinti pageidauja asmenys (šeimos), nurodyti 30.2, 30.5, 30.8 ir 30.9 papunkčiuose, ir asmenys ar šeimos, kuriose bent vienam šeimos nariui yra sukakę 75 ir daugiau metų, šiais atvejais pratęsimo terminas negali būti ilgesnis kaip 5 metai. Dėl sutarties pratęsimo sprendžiama, jei:

39.1. nuomininkas ir jo šeimos nariai atitinka Įstatymo 9 straipsnyje nurodytus reikalavimus;

39.2. nuomininkas ir jo šeimos nariai tinkamai vykdė būsto nuomos sutarties sąlygas;

39.3. nuomininkas turi skolų už Savivaldybės patalpų, kuriose gyvena, nuomą, komunalines ir kitas paslaugas, bet yra sudaręs su paslaugų teikėjais ar (ir) nuomotoju sutartis (susitarimus) dėl skolų sumokėjimo, jas vykdo ir bendradarbiauja su socialines paslaugas, pagalbą teikiančiais specialistais.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

40. Apraše nurodytos terminuotos socialinio būsto nuomos sutartys, taip pat Aprašo 50, 76 ir 771 punktuose nurodytos terminuotos Savivaldybės būsto nuomos sutartys gali būti pratęsiamos (neatsižvelgiant į tai, kiek kartų jau buvo pratęstos) ar nepratęsiamos Savivaldybės vykdomosios institucijos sprendimu. Sprendimą dėl nuomos sutarties pratęsimo ar nepratęsimo priima Savivaldybės vykdomoji institucija, atsižvelgdama į Komisijos siūlymą. Komisija nagrinėja nuomininko argumentuotą prašymą kartu su jo pateiktais įrodymais, kad nuomininkas tinkamai vykdė nuomos sutarties sąlygas, informaciją apie aplinkybes ir sąlygas, pagrindžiančias poreikį pratęsti nuomos sutarties terminą, taip pat prireikus atsižvelgdama į socialinių paslaugų poreikio vertintojo išvadas ir rekomendacijas.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-258, 2023-05-23, paskelbta TAR 2023-05-24, i. k. 2023-09775

Nr. T-144, 2025-02-18, paskelbta TAR 2025-02-19, i. k. 2025-02579

41. Likus 6 mėnesiams iki Savivaldybės ar socialinio būsto nuomos sutarties termino pabaigos, Nekilnojamojo turto valdymo padalinys informuoja Savivaldybės ar socialinio būsto nuomininką apie terminuotos Savivaldybės ar socialinio būsto nuomos sutarties termino pasibaigimą ir galimybę pateikti prašymą pratęsti šią sutartį kartu pateikiant įrodymus, kad jis tinkamai vykdė būsto nuomos sutarties sąlygas.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

Nr. T-620, 2024-07-09, paskelbta TAR 2024-07-09, i. k. 2024-12776

42. Prašymą ir dokumentus dėl Savivaldybės ar socialinio būsto nuomos sutarties pratęsimo asmuo (šeima) turi pateikti Nekilnojamojo turto valdymo padaliniui, likus ne mažiau kaip 5 mėnesiams iki būsto nuomos sutarties termino pabaigos. Pateikti prašymai po šio termino nenagrinėjami ir Savivaldybės ar socialinio būsto nuomos sutartis nepratęsiama, išskyrus atvejus, kai Savivaldybės ar socialinio būsto nuomininkas (šeima) nurodo svarbias priežastis (dėl ligos, jeigu asmuo ar šeima gydomi stacionare, sužalojimo, dėl šeimos narių ar artimųjų giminaičių mirties), bet ne vėliau kaip per 10 darbo dienų nuo jų pasibaigimo.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-620, 2024-07-09, paskelbta TAR 2024-07-09, i. k. 2024-12776

43. Savivaldybės ar socialinio būsto nuomos sutartį asmuo privalo pasirašyti per 10 darbo dienų nuo Savivaldybės vykdomosios institucijos sprendimo išnuomoti jam Savivaldybės ar socialinį būstą priėmimo dienos. Sudarant, pratęsiant, tikslinant, keičiant Savivaldybės ar socialinio būsto nuomos sutartį pasirašoma Savivaldybės tarybos sprendimu (galiojanti redakcija) patvirtintos formos nuomos sutartis.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

Nr. T-620, 2024-07-09, paskelbta TAR 2024-07-09, i. k. 2024-12776

44. Asmuo, su kuriuo yra sudaryta Savivaldybės ar socialinio būsto nuomos sutartis, atsižvelgęs į būste esančią inžinerinę įrangą, per 5 darbo dienas nuo Savivaldybės ar socialinio būsto nuomos sutarties pasirašymo dienos privalo sudaryti paslaugų teikimo sutartis su geriamąjį ir karštą vandenį, elektros energiją, dujas ir šiluminę energiją tiekiančiomis ir komunalines paslaugas (šiukšlių išvežimas, bendrojo naudojimo patalpų ir teritorijos valymas ir kitos paslaugos) teikiančiomis įmonėmis ir (ar) organizacijomis, kreiptis į žemės valdytoją dėl žemės nuomos sutarties sudarymo tuo atveju, jei pastatui eksploatuoti yra suformuotas žemės sklypas, taip pat jis ir jo šeimos nariai privalo deklaruoti gyvenamąją vietą išnuomotame socialiniame būste ir per 5 darbo dienas nuo šių sąlygų įvykdymo pasirašyti Savivaldybės ar socialinio būsto perdavimo ir priėmimo aktą, kuris tampa sudedamąja ir neatskiriama Savivaldybės ar socialinio būsto nuomos sutarties dalimi. Jei asmuo, su kuriuo yra sudaryta Savivaldybės ar socialinio būsto nuomos sutartis, neįvykdo reikalavimų per nustatytą terminą ir neatvyksta pasirašyti Savivaldybės ar socialinio būsto perdavimo ir priėmimo akto, padalinys, rengęs sprendimą dėl būsto nuomos, rengia Savivaldybės vykdomosios institucijos sprendimą dėl sprendimo išnuomoti Savivaldybės ar socialinį būstą pripažinimo netekusiu galios.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

Nr. T-620, 2024-07-09, paskelbta TAR 2024-07-09, i. k. 2024-12776

45. Laisvas tinkamas nuomoti Savivaldybės ir socialinio būsto fonde esantis būstas pirmumo teise nuomojamas šiems asmenims:

45.1. asmenims, nurodytiems 30.1 papunktyje;

45.2. nuomininkams, iškeliamiems iš patalpų, pripažintų netinkamomis (negalimomis) naudoti, pagal prašymo pateikimo datą;

45.3. asmenims, nurodytiems 30.2–30.11 papunkčiuose;

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

45.4. asmenims ir šeimoms, įrašytiems į Sąrašą.

46. Asmenys ir šeimos, kurių nuomojamas būstas yra pripažintas netinkamu (negalimu) naudoti, atsisakyti siūlomo išsinuomoti būsto gali vieną kartą. Atsisakius antro pasiūlyto būsto, Savivaldybės vykdomoji institucija priima sprendimą dėl tinkamai įrengtos gyvenamosios patalpos suteikimo. Jeigu asmuo ar šeima per mėnesį nepersikelia į suteiktas tinkamai įrengtas gyvenamąsias patalpas, jis (ji) teisės aktų nustatyta tvarka yra iškeliamas (-a) iš patalpų, pripažintų netinkamomis (negalimomis) naudoti, į suteiktas patalpas.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

47. Savivaldybės ar socialinio būsto nuomininkas ir jo šeimos nariai, gavę kartu su nuomininku gyvenančių pilnamečių šeimos narių, įskaitant laikinai išvykusius, rašytinius sutikimus, pateikę Aprašo 78 punkte nurodytus dokumentus ir nuomotojui sutikus, gali prašyti suteikti mažesnį nuomojamą būstą vietoj turimo didesnio. Išnuomojus mažesnį būstą, sudaroma Savivaldybės ar socialinio būsto nuomos sutartis, o ankstesnė nuomos sutartis laikoma pasibaigusia. Tuo atveju, kai nuomininkas yra skolingas už Savivaldybės gyvenamųjų patalpų, kuriose gyvena, nuomą, komunalines ir kitas paslaugas, prašymai gali būti patenkinami tik tada, jei nuomininkas padengia 50 procentų (ar kitokią su nuomotoju sutartą dalį) skolos už Savivaldybės gyvenamųjų patalpų nuomą, sudaro sutartis (susitarimus) su nuomotoju ar (ir) paslaugų teikėjais dėl likusios skolos mokėjimo dalimis ir jas vykdo.

Punkto pakeitimai:

Nr. T-620, 2024-07-09, paskelbta TAR 2024-07-09, i. k. 2024-12776

48. Bendrabučio gyvenamoji patalpa nuomojama asmenims (šeimai), įrašytiems (-ai) į Savivaldybės sudarytą asmenų (šeimų), turinčių teisę į gyvenamųjų patalpų nuomą, sąrašą (toliau – Bendrabučio patalpų sąrašas) ir turintiems teisę į socialinio būsto nuomą. Kreipdamiesi dėl bendrabučio gyvenamosios patalpos nuomos asmenys ir šeimos socialinio būsto paramos teikimo procedūrų vykdytojui pateikia prašymą įrašyti į Bendrabučio patalpų sąrašą. Kartu su prašymu jie pateikia dokumentus, reikalingus sąlygoms, nuo kurių priklauso teisė į socialinio būsto nuomą, pagrįsti. Laisvos tinkamos nuomoti bendrabučio gyvenamosios patalpos išnuomojamos asmeniui (šeimai), įrašytam (-ai) į Bendrabučio patalpų sąrašą, Savivaldybės vykdomosios institucijos sprendimu. Bendrabučio patalpų sąrašą savo įsakymu tvirtina Savivaldybės administracijos direktorius ne rečiau kaip kartą metuose.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

49. Bendrabučio gyvenamosios patalpos nuomojamos šiems asmenims:

49.1. iki 36 metų buvusiems likusiems be tėvų globos asmenims (jų šeimoms). Be tėvų globos likę asmenys (esami Kauno miesto gyventojai) į Bendrabučio gyvenamųjų patalpų sąrašą įrašomi nuo 16 metų, tačiau Savivaldybės būstas jiems išnuomojamas tik įgijus visišką civilinį veiksnumą, jeigu jie atitinka Įstatymo 9 straipsnio 1 dalyje nurodytus reikalavimus;

49.2. jaunoms šeimoms. Šiuo atveju jauna šeima suprantama taip, kaip ši sąvoka apibrėžta Įstatyme;

49.3. šeimoms, auginančioms tris ar daugiau nepilnamečių vaikų ir (ar) vaikų, kuriems nustatyta nuolatinė globa (rūpyba);

49.4. neįgaliesiems ir jų šeimoms. Šiuo atveju neįgalusis suprantamas taip, kaip ši sąvoka apibrėžta Įstatyme;

49.5. iš įkalinimo įstaigų grįžusiems asmenims. Asmenys (esami Kauno miesto gyventojai), grįžę iš įkalinimo įstaigų, prašymą, pažymėjimą apie paleidimą iš bausmės atlikimo vietos ir dokumentus dėl bendrabučio gyvenamosios patalpos išnuomojimo turi pateikti per 6 mėnesius nuo paleidimo iš bausmės atlikimo vietos;

49.6. asmenims, sukakusiems senatvės pensijos amžių ir jų šeimoms;

49.7. asmenims, iškeliamiems iš jiems Savivaldybės išnuomotų patalpų, jei jos netinkamos gyventi dėl stichinių ar kitų nelaimių sukeltų padarinių (gaisro, audros, potvynio, teroro akto ar kt.) ar statinio avarijos (jos grėsmės) ir jei gyvenamoji patalpa išlieka – tol, kol gyvenamosios patalpos bus suremontuotos;

49.8. asmenims, iškeliamiems iš numatomų kapitališkai remontuoti ar rekonstruoti Savivaldybės gyvenamųjų patalpų, kurių remontuoti negalima neiškėlus gyventojų (nuomininkų), ir, jei po remonto, rekonstrukcijos ar perplanavimo gyvenamoji patalpa išliks, – tol, kol gyvenamosios patalpos bus suremontuotos, rekonstruotos ar pertvarkytos.

Su asmenimis, nurodytais 49.7 ir 49.8 papunkčiuose, Savivaldybės gyvenamųjų patalpų nuomos sutartys sudaromos tomis pačiomis sąlygomis, kokios buvo nustatytos gyvenamųjų patalpų, iš kurių asmenys laikinai iškeliami, sutartyse.

50. Bendrabučio gyvenamosios patalpos 49.1–49.6 papunkčiuose nurodytiems asmenims išnuomojamos trejiems metams. Pasibaigus sutarties terminui su nuomininku, tinkamai vykdžiusiu sutarties sąlygas, atsižvelgus į Komisijos siūlymą, nuomos sutartis Savivaldybės vykdomosios institucijos sprendimu gali būti pratęsiama. Pratęsiant sutartį nustatomas terminas negali būti ilgesnis kaip treji metai. Apie terminuotos bendrabučio gyvenamosios patalpos nuomos sutarties termino pasibaigimą ir galimybę pateikti prašymą kartu su įrodymais, kad jis tinkamai vykdė šios sutarties sąlygas, nuomininkas informuojamas 41 ir 42 punktuose nustatyta tvarka.

Punkto pakeitimai:

Nr. T-167, 2021-04-20, paskelbta TAR 2021-04-21, i. k. 2021-08234

Nr. T-394, 2022-07-19, paskelbta TAR 2022-07-19, i. k. 2022-15812

Nr. T-258, 2023-05-23, paskelbta TAR 2023-05-24, i. k. 2023-09775

51. Bendrabučio gyvenamosios patalpos išnuomojamos pirmumo teise šiems asmenims ir šeimoms:

51.1. asmenims, iškeliamiems iš jiems Savivaldybės išnuomotų patalpų, kol gyvenamosios patalpos bus suremontuotos;

51.2. iki 36 metų buvusiems likusiems be tėvų globos asmenims (jų šeimoms);

51.3. asmenims, sukakusiems senatvės pensijos amžių, ir jų šeimoms.

52. Asmenims ir šeimoms, nurodytiems Aprašo 49.2–49.5 papunkčiuose, bendrabučio gyvenamosios patalpos siūlomos išsinuomoti laikantis eiliškumo, įvertinus jų buvimo Bendrabučio gyvenamųjų patalpų sąraše laikotarpį.

53. Asmenims ir šeimoms, nurodytiems Aprašo 49 punkte, bendrabučio gyvenamoji patalpa nuomojama, jeigu jų deklaruotas turtas (įskaitant gautas pajamas) už kalendorinius metus neviršija Įstatymo 11 straipsnio 3 dalyje nustatytų metinių pajamų ir turto dydžių ir jeigu šie asmenys ir šeimos neturi Lietuvos Respublikos teritorijoje nuosavybės teise kito būsto ir yra deklaravę gyvenamąją vietą Kauno mieste.

54. Jei asmuo, kuriam raštu pateiktas pasiūlymas išsinuomoti bendrabučio gyvenamąsias patalpas per 10 darbo dienų nuo pasiūlymo pateikimo dienos neatvyksta pas Socialinio būsto paramos teikimo procedūrų vykdytoją ir raštu neinformuoja apie savo sprendimą, bendrabučio gyvenamosios patalpos siūlomos kitiems asmenims ir šeimoms.

55. Jei asmenys ir šeimos 2 kartus iš eilės neatvyksta pas Socialinio būsto paramos teikimo procedūrų vykdytoją ir raštu neišreiškia sutikimo ar nesutikimo nuomotis pasiūlytą bendrabučio gyvenamąją patalpą, kita bendrabučio gyvenamoji patalpa jiems nebesiūloma ir jie išbraukiami iš Bendrabučio patalpų sąrašo.

56. Bendrabučio gyvenamoji patalpa asmeniui (šeimai) išnuomojama vieną kartą (išskyrus 57 punkte nurodytus atvejus). Jeigu asmuo (šeima) per 10 darbo dienų nuo pranešimo atvykti sudaryti bendrabučio gyvenamųjų patalpų nuomos sutartį pateikimo dienos neatvyksta ir nesudaro bendrabučio gyvenamųjų patalpų nuomos sutarties ir neapsigyvena būste, asmuo (šeima) išbraukiamas (-a) iš pageidaujančių išsinuomoti bendrabučio gyvenamųjų patalpų sąrašo. Asmenys ir šeimos, kurie pažeidė ankščiau išnuomotų Savivaldybės gyvenamųjų patalpų nuomos sutarties sąlygas arba buvo iškeldinti teismine tvarka iš savavališkai užimtų Savivaldybės gyvenamųjų patalpų, teisę būti įrašytiems į Bendrabučio patalpų sąrašą įgyja po 6 mėnesių nuo Savivaldybės gyvenamųjų patalpų nuomos sutarties nutraukimo dienos ar iškeldinimo dienos, jei yra padengę skolą už Savivaldybės būsto gyvenamųjų patalpų, kurių nuomos sutartis buvo nutraukta ar iš kurių buvo iškeldinti, nuomą.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

57. Jeigu bendrabučio gyvenamojoje patalpoje gyvenantys iki 36 metų buvę likę be tėvų globos asmenys sukuria šeimą ir pageidauja išsinuomoti kitą gyvenamąją patalpą bendrabutyje kaip šeima, toks prašymas tenkinamas atsiradus tinkamoms laisvoms bendrabučio gyvenamosioms patalpoms, jei asmenys neturi skolų už bendrabučio gyvenamųjų patalpų, kuriose gyvena, nuomą, komunalines ir kitas paslaugas.

58. Su asmeniu (šeima), kuriam (-iai) įmonių, įstaigų ar organizacijų administracijos ar profesinės sąjungos komitetai raštiškai leido (suteikė) neterminuotai apsigyventi šių įmonių, įstaigų ar organizacijų bendrabučiuose ar lovų tipo bendrabučio kambariuose ir kuris (-i) savo gyvenamąją vietą yra deklaravęs (-usi) šiose patalpose, yra sudaręs (-iusi) neterminuotą bendrabučio gyvenamųjų patalpų nuomos sutartį (arba nėra sudaręs (-iusi) tokios sutarties), jo (jos) pageidavimu sudaroma neterminuota Savivaldybės gyvenamųjų patalpų nuomos sutartis. Šios Savivaldybės gyvenamosios patalpos išnuomojamos Savivaldybės vykdomosios institucijos sprendimu.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

59. Bendrabučio gyvenamosios patalpos nuomos sutartį (sudaroma Savivaldybės būsto nuomos sutartis) asmuo privalo pasirašyti per 10 darbo dienų nuo Savivaldybės vykdomosios institucijos sprendimo išnuomoti šiam asmeniui Savivaldybės būstą priėmimo dienos. Pratęsiant bendrabučio gyvenamosios patalpos nuomos sutartį jos sąlygos gali būti pakeistos, atsižvelgiant į Savivaldybės tarybos sprendimu patvirtintos nuomos sutarties formos aktualią redakciją. Pratęsimo atveju pasirašoma nauja bendrabučio gyvenamosios patalpos nuomos sutartis.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

60. Asmuo, su kuriuo yra sudaryta bendrabučio gyvenamosios patalpos nuomos sutartis (sudaroma Savivaldybės būsto nuomos sutartis), atsižvelgęs į Savivaldybės būste esančią inžinerinę įrangą, ne vėliau kaip per 5 darbo dienas nuo Savivaldybės būsto nuomos sutarties pasirašymo dienos privalo sudaryti paslaugų teikimo sutartis su geriamąjį ir karštą vandenį, elektros energiją, dujas ir šiluminę energiją tiekiančiomis ir komunalines paslaugas (šiukšlių išvežimas, bendrojo naudojimo patalpų ir teritorijos valymas ir kitos paslaugos) teikiančiomis įmonėmis ir (ar) organizacijomis, taip pat jis ir jo šeimos nariai privalo deklaruoti gyvenamąją vietą išnuomotame Savivaldybės būste ir per 5 darbo dienas nuo šių sąlygų įvykdymo pasirašyti Savivaldybės būsto perdavimo ir priėmimo aktą, kuris tampa neatskiriama Savivaldybės būsto nuomos sutarties dalimi. Jei asmuo, su kuriuo yra sudaryta Savivaldybės būsto nuomos sutartis, neįvykdo reikalavimų per nustatytą terminą ir neatvyksta pasirašyti Savivaldybės būsto perdavimo ir priėmimo akto, Nekilnojamojo turto valdymo padalinys parengia Savivaldybės vykdomosios institucijos sprendimą dėl Savivaldybės būsto nuomos sutarties laikymo nesudaryta.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

61. Asmenys (šeimos) išbraukiami iš asmenų, pageidaujančių išsinuomoti bendrabučio gyvenamąsias patalpas sąrašo, jeigu:

61.1. asmuo pateikė rašytinį prašymą išbraukti iš Bendrabučio gyvenamųjų patalpų sąrašo;

61.2. asmuo mirė;

61.3. asmuo (šeima) išvyko gyventi į kitos savivaldybės teritoriją ar kitą valstybę;

61.4. asmuo išsinuomojo socialinį būstą ar bendrabučio gyvenamąsias patalpas;

61.5. asmuo ar šeima įsigijo būstą nuosavybės teise;

61.6. asmuo ar šeima pasibaigus kalendoriniams metams (iki kitų metų birželio 1 dienos) nepateikė Gyventojų turto deklaravimo įstatyme nustatyta tvarka turto (įskaitant gautas pajamas) deklaracijos;

61.7. asmens ar šeimos deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, viršija Įstatymo 11 straipsnio 3 dalyje nustatytus metinius pajamų ir turto dydžius daugiau kaip 35 procentais arba daugiau kaip 50 procentų, jeigu asmuo yra be šeimos ar jeigu šeimoje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba), ar jeigu asmuo yra neįgalusis, ar jeigu šeimoje yra neįgaliųjų.

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

62. Asmenys iš Bendrabučio patalpų sąrašo išbraukiami Savivaldybės administracijos direktoriaus įsakymu.

63. Su bendrabučio gyvenamųjų patalpų nuomininkais nuomos sutartis nutraukiama šiais atvejais:

63.1. nuomininkas netinkamai vykdė nuomos sutarties sąlygas;

63.2. skolingi už Savivaldybės gyvenamųjų patalpų, kuriose gyvena, nuomą, komunalines ir kitas paslaugas nuomininkai nevykdė su paslaugų teikėjais ar (ir) nuomotoju sudarytų sutarčių (susitarimų) dėl skolos mokėjimo arba vykdė jas iš dalies (mokėjo mažiau kaip 50 procentų sutartos sumos);

63.3. asmuo (šeima) išsinuomojo socialinį būstą;

63.4. asmuo (šeima) įsigijo būstą nuosavybės teise;

63.5. asmuo (šeima) išvyksta gyventi į kitos savivaldybės teritoriją ar kitą valstybę;

63.6. asmens (šeimos) deklaruoto turto vertė ar pajamos, kurios, vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, viršija Įstatymo 11 straipsnio 3 dalyje nustatytus metinius pajamų ir turto dydžius daugiau kaip 35 procentais arba daugiau kaip 50 procentų, jeigu asmuo yra be šeimos ar jeigu šeimoje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba), ar jeigu asmuo yra neįgalusis, ar jeigu šeimoje yra neįgaliųjų.

Papunkčio pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

64. Aprašo 4.2 ir 4.3 papunkčiuose nurodytų padalinių, įstaigų atstovai vykdo Savivaldybės būsto nuomos sutarčių kontrolę pagal poreikį ir socialinio būsto nuomos sutarčių kontrolę ne rečiau kaip vieną kartą per metus. Tikrinama nuomininkų atitiktis Įstatymo reikalavimams, išnuomoto būsto būklė, duomenys apie mokesčių už komunalines paslaugas mokėjimą, ar išnuomotas būstas naudojamas pagal paskirtį, ar laikomasi kitų nuomos sutartyje nustatytų sąlygų ir, jei yra pagrindas, sprendžiama dėl nuomos sutarties nutraukimo.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

65. Savivaldybės ir socialinio būsto nuomos sutartys vienašališkai nutraukiamos sutartyse nustatyta tvarka. Tuo atveju, kai nuomos sutartyje nustatyta tvarka sutartį vienašališkai nutraukia nuomininkas, sutarties nutraukimo data laikoma būsto perdavimo ir priėmimo akto pasirašymo data.

66. Savivaldybės ir socialinį būstą pagal perdavimo–priėmimo aktą iš nuomininko priima Savivaldybės būsto apžiūros organizatorius.

67. Pasibaigus Savivaldybės ar socialinio būsto nuomos sutarčiai ir nesant pagrindo jos pratęsti arba ją nutraukus prieš terminą, nuomininkai ir jų šeimos nariai, atsisakę išsikelti iš patalpų nuomos sutartyje nustatyta tvarka, iškeldinami teismine tvarka.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

671. Jeigu planuojama nutraukti socialinio būsto nuomos sutartį Įstatymo 20 straipsnio 5 dalies 2, 4–7 punktuose numatytais atvejais, iki asmens ar šeimos, neturinčių nuosavybės teise kito būsto, iškeldinimo socialinių paslaugų organizatorius Savivaldybės būsto ir socialinio būsto nuomai planuoja ir organizuoja socialines paslaugas Socialinių paslaugų įstatymo ir kitų teisės aktų, reguliuojančių laikiną apgyvendinimą ar apgyvendinimą nakvynės namuose, nustatyta tvarka – padeda asmeniui ar šeimai susirasti kitas gyvenamąsias patalpas arba organizuoja pagalbą jiems išsinuomojant būstą ir gaunant būsto nuomos mokesčio dalies kompensaciją, jeigu šis asmuo ar šeima negali apsirūpinti būstu savarankiškai.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

672. Esant dėl užkrečiamųjų ligų plitimo Vyriausybės paskelbtai valstybės lygio ekstremaliajai situacijai ir (ar) karantinui, taip pat juos atšaukus, iki kitų metų birželio 1 dienos, viršijus metinius pajamų ir turto dydžius, kaip nurodyta Įstatymo 20 straipsnio 5 dalies 2 punkte, socialinio būsto nuomos sutartis nenutraukiama, po to metiniai pajamų ir turto dydžiai vertinami kaip nustatyta Įstatymo 20 straipsnio 5 dalies 2 punkte.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

68. Įstatymu privaloma skelbti informacija skelbiama Savivaldybės interneto svetainėje ir atnaujinama du kartus metuose.

69. Savivaldybės būstas, atsižvelgiant į socialinio būsto poreikį, Savivaldybės tarybos sprendimu įrašomas į socialinio būsto fondo sąrašą ir naudojamas teisę į socialinio būsto nuomą turintiems asmenims ir šeimoms aprūpinti būstu.

70. Savivaldybės būstas, pripažintas netinkamu (negalimu) naudoti, išbraukiamas iš Savivaldybės būsto fondo sąrašo. Socialinis būstas, pripažintas netinkamu (negalimu) naudoti, išbraukiamas iš Savivaldybės ir socialinio būsto fondo sąrašo.

71. Savivaldybės būsto ir socialinio būsto, kaip Savivaldybės būsto fondo dalies, sąrašai tvirtinami Savivaldybės tarybos sprendimu ir atnaujinami ne dažniau kaip kartą per ketvirtį. Į Savivaldybės būsto fondo sąrašą neįtraukiamos laisvos gyvenamosios patalpos, valdomos bendrosios dalinės nuosavybės teise kartu su kitais fiziniais ar juridiniais asmenimis, kai patalpos, suformuotos kaip atskiras turtinis vienetas ir yra su bendrojo naudojimo patalpomis, kurios valdomos bendrosios dalinės nuosavybės teise, gyvenamosios patalpos, kurias remontuoti Savivaldybei ekonomiškai nenaudinga (pateikiami tai patvirtinantys duomenys), taip pat laisvos gyvenamosios patalpos, esančios Senamiestyje ir Naujamiestyje.

72. Savivaldybės būstas apskaitomas ir visi duomenys tvarkomi Socialinės paramos šeimai informacinėje sistemoje (SPIS).

73. Norėdamas patekti į Savivaldybės gyvenamąsias patalpas, nuomotojas apie tai nuomininkui praneša prieš 1 darbo dieną. Nuomininkui pažeidus sutartį arba teisės aktų nuostatas (pavyzdžiui, esant nuolatinių kitų pastato, kuriame yra būstas, butų ir bendrojo naudojimo patalpų savininkų ir (ar) naudotojų skundų dėl nuomininko neteisėtos veiklos, viešosios tvarkos pažeidimų ir (ar) nustatytos bendrojo naudojimo patalpų priežiūros, naudojimo, išlaikymo tvarkos nesilaikymo, būsto subnuomos ir kt.), įvykus avarijai ir (ar) gedimui, nuomotojas turi teisę į būstą patekti nedelsdamas. Nuomininkas privalo sudaryti galimybę nuomotojui ar jo įgaliotam asmeniui patekti į būstą.

74. Savivaldybės gyvenamųjų patalpų nuomininkas, gavęs kartu su juo gyvenančių pilnamečių šeimos narių, įskaitant laikinai išvykusius narius, rašytinį sutikimą ir nuomotojui sutikus, gali keistis nuomojama gyvenamąja patalpa su kitu Savivaldybės gyvenamųjų patalpų nuomininku. Prašymai gali būti patenkinami tik tuo atveju, jei nuomininkai neturi skolų už Savivaldybės gyvenamųjų patalpų, kuriose gyvena, nuomą, komunalines ir kitas paslaugas.

75. Socialinio būsto nuomininkas, gavęs kartu su juo gyvenančių pilnamečių šeimos narių, įskaitant laikinai išvykusius narius, rašytinį sutikimą ir nuomotojui sutikus, gali keistis nuomojama gyvenamąja patalpa su kito socialinio būsto nuomininku. Prašymai gali būti patenkinami tik tuo atveju, jei nuomininkai neturi skolų už Savivaldybės gyvenamųjų patalpų, kuriose gyvena, nuomą, komunalines ir kitas paslaugas.

76. Jeigu asmens ar šeimos, nuomojančio (nuomojančios) socialinį būstą, Lietuvos Respublikos gyventojų turto deklaravimo įstatyme nustatyta tvarka deklaruoto turto vertė ar pajamos, pagal Piniginės socialinės paramos nepasiturintiems gyventojams įstatymo 17 straipsnį įskaitomos į asmens ar šeimos gaunamas pajamas, viršija Įstatymo 11 straipsnio 3 dalyje nustatytus metinius pajamų ir turto dydžius, kaip numatyta Įstatymo 20 straipsnio 5 dalies 2 punkte, šio asmens ar šeimos prašymu šis būstas nuomojamas kaip Savivaldybės būstas, jeigu asmuo ar šeima tinkamai vykdė būsto nuomos sutarties sąlygas, Lietuvos Respublikoje nuosavybės teise neturi kito būsto ir jeigu:

76.1. vienišam asmeniui iki senatvės pensijos amžiaus sukakties yra likę 5 ar mažiau metų;

76.2. asmuo yra neįgalusis arba šeimoje yra neįgaliųjų;

76.3. šeima augina tris ar daugiau vaikų ir (ar) vaiką (vaikų), kuriam (kuriems) nustatyta nuolatinė globa (rūpyba).

Šiame punkte nurodytu atveju Savivaldybės būsto nuomos sutartis sudaroma terminuotai 5 metams ir gali būti pratęsta 40 punkte nustatyta tvarka.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

77. Pakeitus Aprašo 76 punkte nurodytų būsto nuomos sutarčių sąlygas iš socialinio būsto nuomos į Savivaldybės būsto nuomos, jos negali būti vėl keičiamos į socialinio būsto sąlygas. Savivaldybės būsto nuomos sutartis sudaroma, keičiama ir nutraukiama vadovaujantis Įstatymu ir Lietuvos Respublikos civiliniu kodeksu. Savivaldybės vykdomosios institucijos sprendimą dėl Savivaldybės būsto nuomos rengia Nekilnojamojo turto valdymo padalinys. Aprašo 76 punkte nurodytu atveju sudarytos terminuotos Savivaldybės būsto nuomos sutarties galiojimo laikotarpiu nuomininkas gali pirkti nuomojamą būstą Įstatymo nustatyta tvarka, jei šis būstas pagal Nekilnojamojo turto kadastro duomenis yra fiziškai nusidėvėjęs daugiau kaip 60 procentų ir nėra Kauno miesto Senamiestyje, Naujamiestyje ar Žaliakalnyje (ši sąlyga įrašoma į nuomos sutartį).

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

771. Ukrainos piliečiams, kuriems suteikta laikinoji apsauga Lietuvos Respublikoje ir kurie nemokamai iki 2025 m. kovo 4 d. buvo apgyvendinti Savivaldybei priklausiančiose patalpose, nuomojamas tas pats būstas, kuriame šie asmenys gyvena, šiais atvejais:

771.1. asmenims (šeimoms), kurie atitinka Įstatymo 9 straipsnio 1 dalyje nurodytus reikalavimus, nuomojamas būstas socialinio būsto nuomos sąlygomis;

771.2. asmenims (šeimoms), kurie neatitinka Įstatymo 9 straipsnio 1 dalyje nurodytų reikalavimų, nuomojamas būstas Savivaldybės būsto nuomos sąlygomis (be galimybės pirkti nuomojamą būstą).

Papildyta punktu:

Nr. T-144, 2025-02-18, paskelbta TAR 2025-02-19, i. k. 2025-02579

772. Asmenims (šeimoms), nurodytiems 771 punkte, socialinis ar Savivaldybės būstas išnuomojamas 3 metams Savivaldybės vykdomosios institucijos sprendimu. Pasibaigus leidimui laikinai gyventi Lietuvos Respublikoje, jo nepratęsus ar jį panaikinus, būsto nuomos sutartis laikoma pasibaigusia.

Papildyta punktu:

Nr. T-144, 2025-02-18, paskelbta TAR 2025-02-19, i. k. 2025-02579

773. Ukrainos piliečiams, kuriems suteikta laikinoji apsauga Lietuvos Respublikoje ir kurie nemokamai iki 2025 m. kovo 4 d. buvo apgyvendinti Savivaldybei priklausiančiose patalpose, nesutikus nuomotis būsto 771 punkte nurodytomis sąlygomis, teisė laikinai nemokamai gyventi nepratęsiama ir būstą jie privalo grąžinti per 14 darbo dienų nuo leidimo gyventi būste pasibaigimo dienos.

Papildyta punktu:

Nr. T-144, 2025-02-18, paskelbta TAR 2025-02-19, i. k. 2025-02579

774. Asmenims (šeimoms), nurodytiems 771 punkte, išnuomoto būsto nuomos mokestis skaičiuojamas vadovaujantis Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, būsto nuomos sutartys administruojamos ir nuomos mokestis perskaičiuojamas atsižvelgiant į nuomos sutarčių sąlygas Apraše nustatyta tvarka.

Papildyta punktu:

Nr. T-144, 2025-02-18, paskelbta TAR 2025-02-19, i. k. 2025-02579

78. Savivaldybės būsto ar socialinio būsto nuomos sutarčiai sudaryti, pakeisti, pratęsti ar patikslinti, taip pat keičiantis gyvenamosiomis patalpomis Nekilnojamojo turto valdymo padaliniui asmuo (šeima), atsižvelgiant į aplinkybes, turi pateikti šiuos dokumentus:

78.1. valstybės įmonės Registrų centro Nekilnojamojo turto registro centrinio duomenų banko išrašą apie nuosavybės teise turimą ir (ar) turėtą būstą;

78.2. Lietuvos Respublikos gyventojų turto deklaravimo įstatymo nustatyta tvarka užpildytą metinę gyventojo (šeimos) turto (įskaitant gautas pajamas) deklaraciją;

78.3. Savivaldybės gyvenamojoje patalpoje nuomos teise gyvenančių asmenų sutikimus dėl nuomos sutarties sudarymo, pakeitimo, pratęsimo ar tikslinimo (parašytus Nekilnojamojo turto valdymo padalinyje arba patvirtintus teisės aktų nustatyta tvarka);

78.4. dokumentą, įrodantį naudojimosi Savivaldybės gyvenamąja patalpa teisinį pagrindą;

78.5. dokumentus, patvirtinančius, kad mokami mokesčiai už nuomą ir komunalines paslaugas;

78.6. tam tikrais atvejais – papildomus dokumentus: pareiškėjo giminystę arba santuokinį ryšį (jo nutrūkimą) su pirminiu nuomininku, giminystę su šeimos nariais įrodančius dokumentus, neįgalumo ar darbingumo lygio pažymą, likusio be tėvų globos asmens statusą patvirtinančius dokumentus, pažymą iš gydymo įstaigos (asmenims, sergantiems lėtinėmis ligomis, įrašytomis į Lietuvos Respublikos Vyriausybės ar jos įgaliotos institucijos patvirtintą sąrašą), pažymėjimą apie paleidimą iš bausmės atlikimo vietos ir kita.

79. Dokumentų, nurodytų 78 punkte, asmeniui (šeimai) Nekilnojamojo turto valdymo padaliniui nereikia pateikti, jei informacija gaunama pagal prašymą ir (ar) duomenų teikimo sutartis iš valstybės ir (ar) savivaldybės institucijų, įstaigų, įmonių ir organizacijų.

V SKYRIUS

SOCIALINIO BŪSTO IR SAVIVALDYBĖS BŪSTO NUOMOS MOKESČIO APSKAIČIAVIMO TVARKA

80. Socialinio būsto ir Savivaldybės būsto nuomos mokestis, vadovaujantis Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, perskaičiuojamas kartą per metus, pasibaigus kalendoriniams metams, ne vėliau kaip iki vasario 1 d., o naujai perskaičiuotas nuomos mokestis nuomininkui taikomas nuo vasario 1 dienos. Apie nuomos mokesčio pasikeitimą informacija nuomininkui pateikiama einamųjų metų sausio–vasario mėnesiais siunčiamoje sąskaitoje už būsto nuomą. Socialinio būsto ar Savivaldybės būsto fondo gyvenamosios patalpos nuomos mokesčio apskaičiavimo (perskaičiavimo) aktas su nuomininku papildomai nepasirašomas, nuomos sutartis nekeičiama.

81. Socialinio būsto nuomos mokestis, įvertinus asmens (šeimos) turto (įskaitant gautas pajamas) deklaracijų duomenis, sumažinamas 50 procentų einamiesiems metams (t. y. nuo sausio 1 d. iki gruodžio 31 d.), jeigu asmens (šeimos atveju – visų šeimos narių) praėjusių kalendorinių metų vertinamos pajamos, tenkančios vienam asmeniui (šeimos atveju – vienam šeimos nariui), per mėnesį neviršija 1,5 VRP dydžio. Sprendimo dėl socialinio būsto nuomos mokesčio sumažinimo projektą rengia Nekilnojamojo turto valdymo padalinys. Savivaldybės tarybai priėmus sprendimą, sumažintas nuomos mokestis perskaičiuojamas nuo einamųjų metų sausio 1 dienos iki gruodžio 31 dienos. Jeigu asmuo (šeimos atveju – visi šeimos nariai) nepateikia asmens (šeimos) turto (įskaitant gautas pajamas) deklaracijos teisės aktų nustatyta tvarka ir terminais kartu su prašymu sumažinti nuomos mokestį, socialinio būsto nuomos mokestis nemažinamas, vėliau pateikti prašymai nenagrinėjami.

Punkto pakeitimai:

Nr. T-394, 2022-07-19, paskelbta TAR 2022-07-19, i. k. 2022-15812

811. Savivaldybės būsto nuomos mokestis mažinamas ir skaičiuojamas, taikant 813 punkte nurodytą rinkos pataisos koeficientą iki tol, kol asmenų ir šeimų Gyventojų turto deklaravimo įstatyme nustatyta tvarka deklaruoto turto vertė ir pajamos, pagal Piniginės socialinės paramos nepasiturintiems gyventojams įstatymo 17 straipsnį įskaitomos į asmens ar šeimos gaunamas pajamas, neviršys Paramos būstui įsigyti ar išsinuomoti įstatymo 11 straipsnio 1 dalyje nustatytų pajamų ir turto dydžių ir jie Lietuvos Respublikoje nuosavybės teise neturės kito būsto:

811.1. vienišam asmeniui, kuriam iki senatvės pensijos amžiaus sukakties yra likę 5 ar mažiau metų, ar kitam asmeniui, kuris yra be šeimos;

811.2. asmeniui, kuris yra neįgalusis, ar šeimai, kurioje yra neįgaliųjų;

811.3. šeimai, auginančiai tris ar daugiau vaikų ir (ar) vaikų, kuriems nustatyta nuolatinė globa (rūpyba);

811.4. šeimai, kurioje motina arba tėvas, globėjas (rūpintojas) vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa (rūpyba);

811.5. Įstatymo 25 straipsnio 1 dalies 5 punkte nurodytiems asmenims.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

812. Aprašo 811 punkte nurodytiems asmenims (šeimoms) Savivaldybės būsto nuomos mokestis mažinamas, jiems pateikus Nekilnojamojo turto valdymo padaliniui prašymą kartu su 78.1, 78.2, 78.4, 78.5 ir 78.6 papunkčiuose nurodytais dokumentais. Sprendimo dėl Savivaldybės būsto nuomos mokesčio sumažinimo projektą rengia Nekilnojamojo turto valdymo padalinys ne dažniau kaip 2 kartus per metus – iki birželio 30 dienos ir iki gruodžio 31 dienos. Savivaldybės tarybai priėmus sprendimą, sumažintas nuomos mokestis perskaičiuojamas nuo einamųjų metų sausio 1 dienos ir skaičiuojamas iki tol, kol šių asmenų ir šeimų Gyventojų turto deklaravimo įstatyme nustatyta tvarka deklaruoto turto vertė ir pajamos, pagal Piniginės socialinės paramos nepasiturintiems gyventojams įstatymo 17 straipsnį įskaitomos į asmens ar šeimos gaunamas pajamas, neviršys Įstatymo 11 straipsnio 1 dalyje nustatytų pajamų ir turto dydžių ir jie Lietuvos Respublikoje nuosavybės teise neturės kito būsto (neatsižvelgiant į jo nusidėvėjimą). Šie asmenys (šeimos atveju – visi šeimos nariai) privalo kasmet deklaruoti turtą (įskaitant gautas pajamas) Gyventojų turto deklaravimo įstatyme nustatyta tvarka. Jeigu asmuo (šeimos atveju – visi šeimos nariai) nedeklaruoja turto (įskaitant gautas pajamas) iki teisės aktų nustatytos datos, skaičiuojant Savivaldybės būsto nuomos mokestį 813 punkte nurodytas rinkos pataisos koeficientas netaikomas ir nuomos mokestis perskaičiuojamas nuo einamųjų metų sausio 1 dienos.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

813. Savivaldybės būstų nuomos atvejais, numatytais Įstatymo 20 straipsnio 9 dalyje, taikomas rinkos pataisos koeficientas R = 1,2.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

814. Nuomos mokestis gali būti perskaičiuojamas kartą per metus, skaičiuojant nuo Savivaldybės būsto ar socialinio būsto nuomos sutarties sudarymo.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

815. Aprašo 814 punkto nuostatos nėra taikomos, kai Savivaldybei nuosavybės teise priklausančių gyvenamųjų patalpų nuomos administratorius nuomos mokesčio perskaičiavimą atlieka 80 punkte nustatyta tvarka atsižvelgdamas į pasikeitusį teisinį reglamentavimą (keičiantis teisės aktų, nustatančių atskirus nuomos mokesčio dydžio apskaičiavimo kintamuosius, rodiklius arba vertes, redakcijoms).

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

VI SKYRIUS

BAIGIAMOSIOS NUOSTATOS

82. Asmenims ir šeimoms, iki 2002 m. gruodžio 31 d. išsinuomojusiems Savivaldybės gyvenamąsias patalpas pagal Lietuvos Respublikos gyventojų apsirūpinimo gyvenamosiomis patalpomis įstatymą, Įstatyme nustatyti socialinio būsto naudingojo ploto normatyvai ir šio būsto nuomos sąlygos nekeičiami ir dėl to galiojanti nuomos sutartis nekeičiama, išskyrus Lietuvos Respublikos civiliniame kodekse nustatytus atvejus arba atvejus, kai asmenų ar šeimų, nuomojančių šias patalpas, prašymu galiojančios sutartys keičiamos į socialinio būsto nuomos sutartis, jeigu šie asmenys ir šeimos atitinka Įstatymo 9 straipsnio 1 dalyje nustatytus reikalavimus ir pateikia Aprašo 78 punkte nurodytus dokumentus. Socialinis būstas šiems asmenims ir šeimoms išnuomojamas trejiems metams Savivaldybės vykdomosios institucijos sprendimu.

Punkto pakeitimai:

Nr. T-258, 2023-05-23, paskelbta TAR 2023-05-24, i. k. 2023-09775

821. Socialinio būsto nuomininkai privalo deklaruoti turtą ir pajamas Gyventojų turto deklaravimo įstatyme nustatyta tvarka, neatsižvelgiant į nuomos sutartyje nurodytą terminą.

Papildyta punktu:

Nr. T-394, 2022-07-19, paskelbta TAR 2022-07-19, i. k. 2022-15812

83. Laikoma, kad nuomos sutartis yra tinkamas sutikimas (pagrindas) tikrinti, ar nuomininkas ir jo šeimos nariai (tarp jų ir buvę šeimos nariai, kurie pagal teisės aktus išlaiko šeimos nario statusą) tinkamai vykdo būsto nuomos sutarties sąlygas, tame tarpe duomenų bazėse tikrinti asmens (šeimos) turto (įskaitant gautas pajamas) deklaracijas.

831. Asmuo (šeima) atsako už pateikiamų duomenų tikrumą ir informacijos teisingumą.

Papildyta punktu:

Nr. T-167, 2021-04-20, paskelbta TAR 2021-04-21, i. k. 2021-08234

84. Savivaldybės gyvenamųjų patalpų bendrabučiuose nuomos sutartys, sudarytos iki Aprašo įsigaliojimo, nekeičiamos, išskyrus Civiliniame kodekse nustatytus atvejus.

85. Aprašas keičiamas ir pripažįstamas netekusiu galios Savivaldybės tarybos sprendimu.

86. Tai, kas nereglamentuota Apraše, sprendžiama taip, kaip nustatyta Lietuvos Respublikos teisės aktuose.

________________________

Pakeitimai:

1.

Kauno miesto savivaldybės taryba, Sprendimas

Nr. T-617, 2017-09-12, paskelbta TAR 2017-09-14, i. k. 2017-14585

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

2.

Kauno miesto savivaldybės taryba, Sprendimas

Nr. T-347, 2020-07-21, paskelbta TAR 2020-07-22, i. k. 2020-16245

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

3.

Kauno miesto savivaldybės taryba, Sprendimas

Nr. T-167, 2021-04-20, paskelbta TAR 2021-04-21, i. k. 2021-08234

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

4.

Kauno miesto savivaldybės taryba, Sprendimas

Nr. T-394, 2022-07-19, paskelbta TAR 2022-07-19, i. k. 2022-15812

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

5.

Kauno miesto savivaldybės taryba, Sprendimas

Nr. T-258, 2023-05-23, paskelbta TAR 2023-05-24, i. k. 2023-09775

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

6.

Kauno miesto savivaldybės taryba, Sprendimas

Nr. T-620, 2024-07-09, paskelbta TAR 2024-07-09, i. k. 2024-12776

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo

7.

Kauno miesto savivaldybės taryba, Sprendimas

Nr. T-144, 2025-02-18, paskelbta TAR 2025-02-19, i. k. 2025-02579

Dėl Kauno miesto savivaldybės tarybos 2017 m. balandžio 25 d. sprendimo Nr. T-218 „Dėl Kauno miesto savivaldybės būsto ir socialinio būsto nuomos tvarkos aprašo patvirtinimo“ pakeitimo